Seletuskiri siseministri käskkirja „Siseministri 12. jaanuari 2026. a käskkirjaga nr 1-3/1 kinnitatud „Siseministeeriumi valitsemisala 2026. aasta riigieelarve liigenduse kinnitamine“ muutmine“ juurde
Riigieelarve seadus § 31 lõike 2 kohaselt liigendab minister riigieelarves märgitud ministeeriumi valitsemisala vahendid administratiivselt ja majandusliku sisu järgi valitsemisala eelarves vähemalt eelarveklassifikaatori kohaselt kehtestatud kohustuslikus planeerimisdetailsuses. Sealjuures lähtub minister Vabariigi Valitsuse otsusest, millega liigendatakse riigieelarves märgitud ministeeriumi valitsemisala investeeringud kinnisasjadesse objektide kaupa.
Riigieelarve seaduse § 56 lõike 22 kohaselt on ministril õigus muuta riigieelarvega kindlaks määratud ministeeriumi valitsemisala piirmääraga vahendite riigiasutuste või nende gruppide eelarve liigendust ja programmi tegevuse majandusliku sisu detailset liigendust, ületamata riigieelarves sätestatud ulatust ja tingimusi.
Riigieelarve seaduse § 56 lõike 24 kohaselt teavitab ministeerium Riigikogu rahanduskomisjoni tehtud eelarvemuudatustest ja nende põhjendustest.
Riigieelarve koostamise ajal ei ole ministeeriumi valitsemisala kõik tulevased vajadused veel täielikult määratletud ning mitmed otsused on ettevalmistamisel. Eelarveaasta jooksul täpsustuvad asjaolud, ilmnevad täiendavad vajadused ning võetakse vastu uusi otsuseid, millest tulenevalt võib tekkida põhjendatud vajadus muuta riigieelarvega kehtestatut, et tagada eelarve kooskõla tegeliku olukorra ja õiguslike kohustustega.
Siseministeeriumi valitsemisalas on tekkinud vajadus muuta 2026. aastaks riigieelarves valitsemisalale ette nähtud ning ministri poolt liigendatud piirmääraga vahendite eelarvet. Septembrikuus on muudatusi tehtud nii programmitegevuste vahel ühe tulemusvaldkonna sees kui ka asutuste ja majandusliku sisu lõikes.
Ministri otsustatud muudatused septembris:

Asutustevahelised muudatused on põhiosas seotud asjaoluga, et varasemalt ministri liigenduses tehtud muudatused võetakse tagasi ning esitatakse Riigikogule lisaeelarvega kinnitamiseks, kuna need puudutavad programmi tegevuste vahelisi muudatusi. Nimetatud toimingu eesmärk on tagada ministrile paindlikkus otsuste tegemisel vastavalt 2026. aasta riigieelarve seaduse §-le 5. Tegemist on eelkõige tehnilise muudatusega.
Lisaks eespool nimetatud tehnilistele muudatustele annab Siseministeerium üle vahendeid oma valitsemisala sees julgeolekuasutuse tegevusteks. Päästeamet annab Häirekeskusele üle vahendid EE-Alarmi juunikuu kulude katteks. Samuti annab Politsei- ja Piirivalveamet üle SMIT-le  vahendid raadiojaamade soetamiseks.
Käesoleva muudatusega on Siseministeeriumi valitsemisala eelarvesse lisatud Vabariigi Valitsuse reservist eraldatud vahendid vanglarenditeenuse kulude katteks. Lisaks on täpsustatud reservidest varem eraldatud vahendite eelarvelist jaotust asutuste vahel. Vahendite kasutamise eesmärki seejuures muudetud ei ole.

